৯১ বছরের বৃদ্ধের বিরুদ্ধে পরকীয়ার অভিযোগ, কী বলল আদালত?

ওয়েব ডেস্ক: ছুরি নিয়ে স্ত্রীর উপর হামলায় অভিযুক্ত ৯১ বছরের বৃদ্ধকে জামিন দিল কেরালা হাইকোর্ট (Kerala High Court)। ওই ব্যক্তির বিরুদ্ধে অবৈধ সম্পর্কের অভিযোগ এনেছিলেন তাঁর ৮৮ বছর বয়সি স্ত্রী। বর্ষীয়ান দম্পতির প্রতি আদালতের পরামর্শ, জীবনের অন্তিম পর্বে মতবিরোধ সরিয়ে শান্তিপূর্ণ সহাবস্থান জরুরি তাই একে অপরের দিকে সহযোগিতার হাত বাড়িয়ে দেওয়া দরকার।

অভিযুক্তকে জামিন দিতে গিয়ে বিচারপতি পিভি কুনহিকৃষ্ণনের (Justice PV Kunhikrishnan) অভিমত, এই বয়সে অভিযুক্তের একমাত্র অবলম্বন এবং শক্তি স্ত্রী। স্ত্রীর ক্ষেত্রেও এই কথাটা একই রকম সত্যি। একে অপরের পাশে থাকার মধ্যে দিয়ে বিবাহিত জীবনের মাধুর্য আসে। বয়স বাড়লেও পারস্পরিক ভালোবাসার সম্পর্ক মরে যেতে পারে না। তার ঔজ্জ্বল্য আরও বৃদ্ধি করার প্রচেষ্টা চালিয়ে যেতে হয়।

আরও পড়ুন: আচমকা ধূলিঝড়ে লণ্ডভণ্ড রাজধানী, মৃত ১, এখন কী অবস্থা?

এই বছরের ২১ মার্চ অন্য মহিলার সঙ্গে স্বামীর অবৈধ সম্পর্কের অভিযোগ আনেন কুঞ্জলি। ধারাবাহিক এমন গঞ্জনায় তিতিবিরক্ত থিভান ছুরি নিয়ে হামলা করেন স্ত্রীর উপর। গুরুতর আঘাত লাগে কুঞ্জলির। সেদিনই ধরা পড়েন থিভান। অস্ত্রসহ ইচ্ছাকৃত আঘাত এবং খুনের প্রচেষ্টার অভিযোগ নথিবদ্ধ হয়।

আদালত জানায়, বৃদ্ধ বয়সে একমাত্র স্ত্রীর সহযোগিতাই তিনি পাবেন। বৃদ্ধ এই দম্পতির জীবনের ইনিংসের যেন শুভ সমাপ্তি হয়। তাঁদের সুখী জীবনের স্বার্থে অভিযুক্তকে জামিন দেওয়া হল। আদালত আশা করে, এই দম্পতি একে অপরের প্রতি যত্নবান হবেন। এই অভিমত সহ পঞ্চাশ হাজার টাকার বন্ডে জামিন দেওয়া হয় থিভানকে।